Työntekijän oleskelulupahakemus (TTOL) käsitellään toistaiseksi kaksivaiheisessa prosessissa, jossa TE-toimisto tekee kokonaisharkintaan perustuvan osapäätöksen ja Maahanmuuttovirasto muun lupaharkinnan jälkeen lopullisen päätöksen asiassa. Osapäätös koskee työvoiman saatavuutta (saatavuusharkinta) ja työsuhteen ehtojen arvioimista sekä työnantajan edellytysten selvittämistä.
Työllisyyden edistämisen ministerityöryhmä on linjannut, että työntekijän oleskelulupaan liittyvän osapäätöksen tekeminen siirtyisi TE-toimistoista Maahanmuuttovirastoon. Näin Maahanmuuttovirasto vastaisi uudistuksen jälkeen kokonaisuudessaan työlupiin liittyvistä tehtävistä.
Kaksivaiheisesta prosessista luopuminen tukisi hallituksen tavoitetta nopeuttaa työlupien käsittelyä niin, että keskimääräinen käsittelyaika on enintään yksi kuukausi. Työtehtävien mukana siirtyisivät myös resurssit ja osaaminen TE-toimistoista Maahanmuuttovirastoon.